‘BGH’ยอมจ่ายแพง บิ๊กล็อตBHเฉียด3%
BGH ซื้อบิ๊กล็อตหุ้น BH อีกเฉียด 3% จากต่างชาติ ยอมจ่ายแพงถึง 1,475 ล้านบาท
19 พ.ค. 2555

BGH ซื้อบิ๊กล็อตหุ้น BH อีกเฉียด 3% จากต่างชาติ ยอมจ่ายแพงถึง 1,475 ล้านบาท
วันที่ 18 พ.ค.ที่ผ่านมา มีการซื้อขายรายการใหญ่ (บิ๊กล็อต) มากผิดปกติในซื้อหุ้นบริษัท บำรุงราษฎร์ (BH) จำนวน 21.7 ล้านหุ้น ราคาเฉลี่ย 68 บาท มูลค่ารวม 1,475 ล้านบาท คิดเป็นสัดส่วน 2.98% ของทุนเรียกชำระแล้ว และหุ้นบริษัทหลักทรัพย์ (บล.) คันทรี่ กรุ๊ป (CGS) จำนวน 65.56 ล้านหุ้นราคาเฉลี่ย 0.87 บาท เป็นเงิน 57.04 ล้านบาท
นายวิชัย ทองแตง รองประธานกรรมการบริษัท กรุงเทพดุสิตเวชการ (BGH) ผู้บริหารโรงพยาบาลกรุงเทพ ยอมรับว่า ทาง BGH เป็นผู้ซื้อหุ้น BH ล็อตนี้ โดยซื้อหุ้นจากนักลงทุนต่างชาติ ซึ่งมีโบรกเกอร์รวบรวมหุ้นมาเสนอขาย และที่ยอมจ่ายแพงซื้อในราคา 68 บาท เพราะเห็นว่ายังเป็นราคาที่ยอมรับได้และสมเหตุสมผล
“กลุ่มเราไม่มีเป้าหมายว่าต้องการซื้อหุ้นให้ถึงเท่าไหร่ เมื่อมีคนนำหุ้นมาเสนอขาย ก็ซื้อเพิ่มขึ้น ไม่ได้เป็นการกว้านซื้อ” นายวิชัย กล่าว
ก่อนหน้านี้ นายชัย โสภณพนิช ประธานกรรมการ BH ยืนยันกลุ่ม “โสภณพนิช” ถือหุ้นรวมทั้งสิ้น 48%
ทั้งนี้ การซื้อบิ๊กล็อตจ่ายแพงกว่าตลาดในขณะนั้นที่ 61.50 บาท ถึงประมาณ 10.56% และผลักดันให้ราคากระชากขึ้นไปปิดที่ 64 บาท เพิ่มขึ้น 2.75 บาท หรือ 4.49% สวนทางตลาดหุ้นโดยรวมที่ทรุดตัวลงถึง 19 จุด
แหล่งข่าวจากโบรกเกอร์ เปิดเผยว่า บิ๊กล็อต BH มูลค่า 1,475 ล้านบาท ทำให้ภาพรวมต่างชาติขายหุ้นไทยถึง 3,406 ล้านบาท ส่วนผู้ซื้อทำรายการผ่าน บล.ภัทร ที่มีส่วนแบ่งตลาด 8.64% หรือเป็นโบรกเกอร์อันดับสองที่มีมูลค่าซื้อมากถึง 3,131 ล้านบาทและขายเพียง 994 ล้านบาท ส่วนยูบีเอสมียอดขายจำนวน 2,588 ล้านบาท และซื้อเพียง 1,037 ล้านบาท